Gloria-myn: Dodetal styg tot 18Gloria-myn (Foto: ANA) Reddingswerkers het Vrydagmiddag nog 13 liggame na die oppervlak gebring by die Koornfontein Gloria-steenkoolmyn naby Middelburg in Mpumalanga. “Die reddingswerkers kon nie voortgaan met hul bedrywighede nie weens erge rook en sal Maandag die proses voortsit,” het brig. Leonard Hlathi, woordvoerder van die polisie, gesê. ŉ Totaal van 18 liggame is nou reeds na die oppervlak gebring. ŉ Groep van meer as 20 mense was ondergronds vasgekeer nadat ŉ ontploffing plaasgevind het terwyl hulle na bewering koperkabels gesteel het. “ŉ Geregtelike doodsondersoek word gedoen,” het Hlathi gesê. Hy het enige verdere navrae na die myn se bestuur verwys. Mike Elliot, die sakereddingsverteenwoordiger van die myn, het gesê hulle sal later Vrydag ŉ verklaring in die verband uitreik. Die soek-en‑reddingsoperasie het onmiddellik na die ontploffing begin en vyf liggame is kort hierna gevind en na die oppervlak gebring. ŉ Oorlewende is ook gevind en na ŉ hospitaal geneem vir behandeling. Die soek-en‑reddingsoperasie is bemoeilik deur ŉ gebrek aan ventilasie by die myn en vlambare gasse ondergronds. Die Gloria-myn, wat deur die Gupta-familie besit word, is verlede jaar onder sakeredding geplaas en werkers by dié myn het al maande lank nie hul salarisse ontvang nie.